Diari Oficial de la Generalitat Valenciana


Sumari del DOGV 7900, del 20-10-2016 (2016/8247)

ORDRE 65/2016, de 18 d'octubre, de la Conselleria d'Educació, Investigació, Cultura i Esport, per la qual s'aproven les bases reguladores del procediment de subvencions a ajuntaments, mancomunitats de municipis i entitats locals menors de la Comunitat Valenciana i municipis del Carxe que realitzen activitats de promoció de l'ús del valencià.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/10/18/65/dof/vci/html**

### Dades del document

Número de DOGV
:   7900

Data del DOGV
:   20-10-2016

Secció del DOGV
:   I. DISPOSICIONS GENERALS

Número del document
:   2016/8247


Data del document
:   18-10-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 65/2016, de 18 d'octubre, de la Conselleria d'Educació, Investigació, Cultura i Esport, per la qual s'aproven les bases reguladores del procediment de subvencions a ajuntaments, mancomunitats de municipis i entitats locals menors de la Comunitat Valenciana i municipis del Carxe que realitzen activitats de promoció de l'ús del valencià. [2016/8247]  
Índex  
  
Preàmbul  
Article 1. Objecte  
Article 2. Entitats beneficiàries  
Article 3. Compatibilitat amb altres ajudes  
Article 4. Règim normatiu de les subvencions  
Article 5. Clàusules socials  
Article 6. Disponibilitat pressupostària  
Article 7. Accions objecte de les subvencions  
Article 8. Sol·licitud i termini de presentació  
Article 9. Informació i documentació de la sol·licitud  
Article 10. Comissió tècnica  
Article 11. Ordenació, instrucció i resolució del procediment d'atorgament de les subvencions  
Article 12. Criteris de valoració i de determinació de la subvenció  
  
Article 13. Obligacions  
Article 14. Finançament de les activitats i causes de reintegrament  
Article 15. Forma de pagament i minoració  
Article 16. Gestió de la subvenció  
Article 17. Justificació de la subvenció  
Article 18. Règim d'infraccions i sancions  
Article 19. Mètode de comprovació i pla de control  
Disposició addicional  
Disposició derogatòria única  
Disposicions finals  
  
PREÀMBUL  
  
L'Estatut d'Autonomia de la Comunitat Valenciana estableix que el valencià és la llengua pròpia i l'idioma oficial de la Comunitat Valenciana.  
La Llei 4/1983, de 23 de novembre, de la Generalitat, d'ús i ensenyament del valencià, fixa, com un dels seus objectius específics, protegir la recuperació del valencià, llengua pròpia de la Comunitat Valenciana, i garantir-ne l'ús normal i oficial. Així mateix, determina que el valencià és llengua pròpia de la Generalitat, de la seua Administració pública i de l'Administració local i, al mateix temps, estableix l'obligatorietat de fomentar l'ús del valencià i de propiciar-ne l'ensenyament al personal funcionari i empleades i empleats públics.  
El Consell ha considerat la necessitat d'impulsar, en les administracions públiques de l'àmbit local, estructures de promoció del valencià que en faciliten l'ús al si d'aquestes administracions, en les seues relacions amb la ciutadania i en la seua projecció social. Els ajuntaments són les institucions més pròximes a totes les ciutadanes i ciutadans i, per tant, són agents de gran valor en els processos de normalització lingüística.  
El Consell vol potenciar la col·laboració amb les entitats municipals per a fer del valencià una eina normal de relació entre les diferents administracions i amb la ciutadania; per a aconseguir que el valencià siga patrimoni de tota la població valenciana, indistintament de quina siga la llengua d'ús habitual i de quina siga la població de residència. És per açò que hi ha la voluntat d'establir incentius i mecanismes de promoció i ús del valencià als municipis de les zones castellanoparlants.  
  
Hui en dia, després de 32 anys de la promulgació de la llei, de la progressiva implantació de la llengua en els plans d'estudis obligatoris i no obligatoris, en un marc territorial comú i amb un marc laboral únic també, les administracions públiques estem obligades a col·laborar perquè tothom tinga les mateixes oportunitats a l'hora d'accedir tant als serveis públics com als mercats laborals. En aquest sentit, el Consell potenciarà i estretirà la relació entre les oficines o serveis de promoció del valencià dels ajuntaments, mancomunitats i diputacions, així com amb l'Acadèmia Valenciana de la Llengua.  
  
D'altra banda, la Carta Europea de les Llengües Regionals o Minoritàries, en l'article 14, insta els estats, «en benefici de les llengües regionals o minoritàries, a facilitar i/o promoure la cooperació a través de fronteres, en particular, entre les autoritats regionals o locals en el territori en què el mateix idioma s'utilitza de manera idèntica o similar». En el tercer informe d'avaluació, la Comissió d'Experts va considerar que el govern valencià no complia aquesta petició i va instar la cooperació transfronterera. Amb aquesta finalitat, s'inicia una acció històrica de cooperació amb els municipis i les entitats locals de la zona coneguda com el Carxe, de la Comunitat Autònoma de Múrcia, on molta de la població té el valencià com a llengua compartida amb la Comunitat Valenciana.  
Les ajudes que es concedisquen d'acord amb el que preveu aquesta ordre, segons l'article 3.3 del Decret 147/2007, del Consell (DOCV 5596, d'11.09.2007), pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estan exemptes del requisit de notificació a la Comissió Europea i són compatibles amb el mercat comú, atés que les subvencions que s'atorgaran van dirigides a entitats que no exerceixen activitat econòmica i, per tant, queden excloses de l'aplicació del principi d'incompatibilitat amb el mercat comú formulat per l'article 107, apartat 1, del Tractat de funcionament de la Unió Europea (TFUE).  
Les subvencions a què es refereixen les presents bases reguladores s'emmarquen dins del Pla estratègic de subvencions 2016-2019 de la Conselleria d'Educació, Investigació, Cultura i Esport, aprovat per la Resolució de 30 d'agost de 2016, del seu titular, publicat en el Diari Oficial de la Comunitat Valenciana de 5 de setembre de 2016.  
Per això, en virtut del que s'exposa i fent ús de les facultats que em confereix l'article 160.2 de la Llei 1/2015, de 6 de febrer, d'hisenda pública, del sector públic instrumental i de subvencions, en relació amb el que s'estableix en el Reglament orgànic i funcional de la Conselleria d'Educació, Investigació, Cultura i Esport vigent, aprovat per mitjà del Decret 155/2015, de 18 de setembre, del Consell; l'Ordre 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del Decret 132/2009; l'article 3.3 de la Llei 38/2003, de 17 de novembre, general de subvencions, el Reglament general de subvencions, aprovat pel Reial Decret 887/2006, de 21 de juliol; vistos els informes de l'Advocacia de la Generalitat, el de la Intervenció Delegada; de conformitat amb el Consell Jurídic Consultiu de la Comunitat Valenciana; vista la proposta del director general de Política Lingüística i Gestió del Multilingüisme de 17 d'octubre de 2016, i d'acord amb aquesta, fent ús de les atribucions que em confereix la normativa vigent,  
  
  
ORDENE  
  
Article 1. Objecte  
Aprovar les bases reguladores del procediment de subvencions a ajuntaments, mancomunitats de municipis i entitats locals menors de la Comunitat Valenciana i als municipis del Carxe: Iecla, Jumella i Favanella, que realitzen activitats de promoció de l'ús del valencià.  
  
  
Article 2. Entitats beneficiàries  
Poden optar a les ajudes els municipis, les mancomunitats de municipis i les entitats locals menors de la Comunitat Valenciana i els municipis del Carxe: Iecla, Jumella i Favanella que realitzen activitats de promoció de l'ús del valencià d'acord amb el que s'indica en aquestes bases.  
  
Article 3. Compatibilitat amb altres ajudes  
Les ajudes són compatibles amb altres subvencions, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals.  
  
Article 4. Règim normatiu de les subvencions  
1. El procediment per a la concessió d'aquestes ajudes es tramitarà en règim de concurrència competitiva, segons estableix l'article 22.1 de la Llei 38/2003, general de subvencions (LGS), i l'article 163 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. A aquestes ajudes s'aplicaran les bases reguladores d'aquesta ordre, els preceptes bàsics de la Llei 38/2003, de 17 de novembre, general de subvencions; del Reial Decret 887/2006, de 21 de juliol, que aprova el Reglament general de subvencions (RGS); la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic; així com la Llei de procediment administratiu comú.  
3. L'import de les subvencions no podrà ser, en cap cas, d'una quantitat que, aïlladament o en concurrència amb subvencions o altres ingressos, supere el cost de l'activitat a realitzar per l'entitat beneficiària.  
  
Article 5. Clàusules socials  
Les convocatòries corresponents establiran, d'acord amb aquestes bases, com a criteris socials en la valoració de les sol·licituds, els aspectes regulats en el punt nové, Disposicions relatives a la incorporació de criteris socials en les convocatòries de subvencions i ajudes, de l'Acord de 27 de març de 2015, del Consell, pel qual s'estableixen directrius per a l'aplicació de clàusules de caràcter social en la contractació de l'Administració de la Generalitat i el seu sector públic, així com en matèria de subvencions de l'Administració de la Generalitat.  
  
  
Article 6. Disponibilitat pressupostària  
La Generalitat finançarà les subvencions a càrrec del programa de Promoció del valencià, del pressupost de la Generalitat. Es publicaran en el Diari Oficial de la Generalitat Valenciana (DOGV) les oportunes convocatòries, amb les característiques de les accions subvencionables, les línies pressupostàries i l'import de les subvencions, d'acord amb les previsions pressupostàries.  
  
Article 7. Accions objecte de les subvencions  
L'entitat podrà sol·licitar subvenció pels programes previstos en aquestes bases, que són els següents:  
a) Retolacions i senyalitzacions. Retolar exclusivament en valencià els indicadors urbans: les vies urbanes i la senyalització interior i exterior dels edificis municipals, i els indicadors de camins, de rutes turístiques, literàries, històriques, de monuments i d'itineraris paisatgístics i de la natura. Cartells fixos informatius amb durada temporal.  
  
b) Cursos de valencià: per al personal de l'Administració local, per a la població adulta i per a col·lectius específics.  
c) Campanyes i accions de voluntariat lingüístic.  
d) Campanyes i accions d'acollida lingüística a persones nouvingudes.  
e) Activitats culturals, organització de fires de llibres en valencià, campanyes de teatre o cinema en valencià i festivals de música en valencià.  
f) Accions, activitats i campanyes municipals de sensibilització i promoció de l'ús del valencià, amb l'objectiu de promocionar l'ús del valencià en els diversos àmbits d'actuació municipal. Se subvencionen les activitats que tinguen com a objecte incidir en l'àmbit públic amb la finalitat de donar suport a l'ús social del valencià i facilitar l'accés de la ciutadania a totes aquestes activitats.  
g) Creació i funcionament d'oficines o serveis de promoció del valencià. L'oficina o servei ha d'estar dotat de personal especialitzat. Ha de disposar, com a mínim, d'una persona tècnica, subgrup A1 o subgrup A2, o assimilada, en promoció lingüística, el lloc de treball de la qual haurà de tindre unes característiques semblants a les que tenen els llocs corresponents en la Generalitat per a la mateixa funció. Les oficines podran ser pròpies dels ajuntaments o mancomunades entre diferents entitats locals a fi de donar servei a més nuclis poblacionals.  
  
L'oficina o servei ha de tindre les finalitats següents:  
- La promoció del valencià en els diferents àmbits i actuacions municipals, especialment en el que possibilita fer efectiu el compliment de la legislació en matèria lingüística, i coordinar les activitats i objectius de promoció de l'ús del valencià aprovats pel Consell de la Generalitat.  
- La programació i la realització de campanyes municipals de sensibilització, de promoció de l'ús del valencià i de normalització lingüística.  
- La realització d'activitats que fomenten l'ús del valencià en àmbits específics com ara els esports, el comerç, el consum, la joventut, el temps lliure i el teixit associatiu, entre altres.  
- La redacció del reglament municipal de normalització lingüística i el seguiment de la seua l'aplicació.  
- La dinamització i l'impuls del valencià en l'interior de l'entitat, així com l'assessorament lingüístic i de llenguatges específics.  
  
- El suport a la traducció i correcció de textos de les publicacions i de tots aquells textos que hagen de tindre una àmplia difusió.  
- L'organització de cursos de valencià per al personal funcionari i per a les empleades i empleats públics i/o la coordinació de cursos destinats a la població adulta i a col·lectius específics.  
- El servei públic d'assessorament legal i administratiu en assumptes de drets lingüístics.  
- La coordinació amb la direcció general competent en matèria de política lingüística de la Generalitat.  
h) Clàusules socials. Creació i foment d'un pla d'igualtat entre dones i hòmens; creació de llocs de treball per a persones amb un grau de discapacitat igual o superior al 33 %, a través de l'execució de les activitats objecte de la subvenció.  
i) Ús del valencià en les xarxes socials de l'entitat municipal.  
  
Article 8. Sol·licitud i termini de presentació  
1. La conselleria amb competències en matèria de política lingüística convocarà les subvencions mitjançant la corresponent resolució publicada en el DOGV.  
2. El termini de presentació de sol·licituds serà l'establit en la convocatòria. Si a partir d'aquesta data, i en el termini màxim de sis mesos, no hi ha una resolució expressa de la subvenció produirà l'efecte de desestimació de la sol·licitud.  
3. La sol·licitud ha d'anar signada per la persona que represente legalment l'entitat.  
4. El model de sol·licitud està disponible en la pàgina web de la conselleria competent en matèria de política lingüística, actualment en la d'Educació, Investigació, Cultura i Esport, www.ceice.gva.es/va/web/dgplgm/subvenciones, o https://sede.gva.es, des d'on es pot emplenar i imprimir. En aquest lloc web també es poden emplenar i imprimir els annexos.  
5. Mentre el procediment administratiu de les convocatòries corresponents no siga totalment electrònic, la formalització efectiva de la sol·licitud telemàtica requerirà la presentació en paper, segons el punt 6 d'aquest article.  
6. Les sol·licituds, que s'han d'ajustar al model que figura en la convocatòria corresponent, s'han de dirigir a la direcció general competent en matèria de política lingüística i s'han de presentar, amb la informació i la documentació requerides en aquesta convocatòria, en el Registre General d'aquesta conselleria, en les direccions territorials corresponents d'Alacant, Castelló o València, o per qualsevol dels mitjans establits en l'article 16.4 de la Llei 39/2015, d'1 d'octubre, de procediment administratiu comú i de règim jurídic del sector públic.  
En el cas de presentar-la en una oficina de Correus, s'ha de fer en sobre obert perquè la instància siga datada i segellada abans de ser certificada i, en tot cas, s'ha d'ajustar als requisits establits en l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels serveis postals, d'acord amb la Llei 24/1998, de 13 de juliol, del servei postal universal i de liberalització dels serveis postals.  
7. La direcció general competent en matèria de política lingüística revisarà les sol·licituds perquè totes les dades exigides en la convocatòria figuren en l'expedient. Quan la sol·licitud no complisca els requisits establits en aquesta ordre o no s'aporte la informació i la documentació que, d'acord amb l'ordre, siga exigible, de conformitat amb el que preveu la legislació sobre procediment administratiu, l'entitat interessada serà requerida perquè esmene, en un termini de 10 dies, la falta o aporte la informació i els documents preceptius, amb indicació que, si no ho fa, es considerarà que desisteix de la seua petició, amb una resolució prèvia, que haurà de ser dictada en els termes que preveu l'article 21 de la vigent Llei 39/2015.  
8. La presentació de sol·licituds per a optar a les ajudes implica l'acceptació expressa i formal de les condicions d'aquestes bases reguladores i de la convocatòria.  
  
Article 9. Informació i documentació de la sol·licitud  
Amb la finalitat de facilitar la simplificació administrativa, les declaracions responsables, les autoritzacions i l'aportació d'informació i de documentació estaran incorporades en el model de sol·licitud de la convocatòria corresponent.  
1. Aportació de documentació i d'informació  
Amb la presentació de la sol·licitud i en emplenar-la, s'ha d'aportar:  
a) Compromís de finançament. El municipi, la mancomunitat de municipis o l'entitat local menor sol·licitant ha de manifestar l'existència de consignació pressupostària suficient per a atendre el total de les obligacions econòmiques que es contrauran per a la realització de les activitats per a les quals es demana la subvenció. Si el pressupost per a la corresponent convocatòria no està aprovat, cal manifestar el compromís de dotar suficientment el pressupost.  
b) Programa A. Retolacions i senyalitzacions. Cal presentar el projecte i la memòria de les actuacions que es realitzaran en aquest apartat: la llista dels nomenclàtors, les mostres de les rutes, així com el pressupost detallat de cadascuna.  
c) Programa B. Cursos. Cal indicar:  
- Convocatòria de l'any. Data d'inici i de finalització. Dies i horari de realització.  
- El nivell o tipus de curs i les hores.  
- La llista amb les dades de l'alumnat: nom, cognoms i document oficial identificatiu.  
- Les dades del professorat: nom, cognoms, document oficial identificatiu i la titulació que l'habilita per a la impartició del curs.  
- El pressupost del cost total del curs. Cal indicar el preu en euros per hora lectiva del professorat que l'impartirà, de conformitat amb el que s'establisca en la convocatòria corresponent.  
d) Programa C. Campanyes i accions de voluntariat lingüístic. Cal presentar el programa de l'acció, els destinataris i les dades de les persones que participen en el voluntariat i el pressupost detallat.  
  
e) Programa D. Campanyes i accions d'acollida lingüística a persones nouvingudes. Cal presentar el programa de l'acció, la destinació i les dades de les persones que participen en el voluntariat i el pressupost detallat.  
f) Programa E. Activitats culturals, fires de llibres, campanyes de teatre o cinema i festivals de música en valencià. Cal presentar el programa de les diferents accions i indicar el públic al qual s'adrecen i el pressupost detallat.  
g) Programa F. Accions, activitats i campanyes municipals de sensibilització i promoció de l'ús del valencià. Cal presentar la informació de la campanya: l'objectiu, el context, les fases, l'abast, la incidència social, la viabilitat, la duració temporal, els mitjans i els suports publicitaris, les institucions participants i el pressupost detallat de cada activitat.   
  
h) Programa G. Funcionament d'oficines o serveis municipals de promoció del valencià. Es requerirà informació sobre l'organització de l'oficina o servei; de les persones responsables tècniques i polítiques; del personal i de les condicions laborals, i de la consignació pressupostària adscrita a les activitats i al personal de l'oficina o servei. Així mateix, caldrà aportar una breu programació de les actuacions de l'oficina o servei per a l'any corresponent a la convocatòria, en què s'especifiquen: els objectius anuals o plurianuals i les fases; la incidència social previsible; els mitjans amb què es compta i els suports municipals (implicació del teixit associatiu); la participació o col·laboració d'altres institucions i el pressupost de cada activitat. Així mateix, cal indicar si el municipi, la mancomunitat de municipis o l'entitat local menor és signatària de l'acord de col·laboració entre la Conselleria d'Educació, Investigació, Cultura i Esport i l'Acadèmia Valenciana de la Llengua, i forma part de l'Agència de Promoció del Valencià (AVIVA).  
  
Per a accedir a la subvenció del programa G cal participar obligatòriament com a mínim en una de les accions dels altres programes (A, B, C, D, E, F, H, I).  
i) Programa H. Clàusules socials. Disposar d'un pla d'igualtat entre dones i hòmens; creació de llocs de treball per a persones amb un grau de discapacitat igual o superior al 33 %, a través de l'execució de les activitats objecte de la subvenció. Cal declarar que es disposa de l'acreditació de la disposició del pla.  
j) Programa I. ús del valencià en les xarxes socials de l'entitat municipal. Cal una breu explicació de la realització del programa.  
  
2. Declaracions responsables  
Per a simplificar la presentació de documentació, l'entitat ha de facilitar la informació requerida a través de les declaracions responsables que figuren en el model de sol·licitud. Si no les signa, haurà d'aportar en la sol·licitud la documentació acreditativa del compliment dels aspectes següents:  
a) Sobre la veracitat de les dades que s'aporten en la sol·licitud i l'assumpció de responsabilitats en el cas que siguen inexactes.  
b) Sobre el compliment dels requisits de la convocatòria.  
c) No estar sotmesa a cap prohibició per a obtindre la condició de beneficiària de les indicades en l'article 13 de la Llei general de subvencions.  
d) Sobre la disposició i la conservació de la documentació acreditativa corresponent i sobre el compromís de conservar-la durant la vigència de l'expedient.  
e) Sobre la disposició d'un pla de promoció de la igualtat efectiva d'oportunitats entre dones i hòmens, la integració social i laboral de persones amb discapacitat i d'altres col·lectius de població especialment desfavorida.  
3. Autoritzacions  
Per a afavorir l'agilització administrativa, l'entitat sol·licitant podrà atorgar les autoritzacions a la conselleria convocant de les ajudes, a través del model de sol·licitud, sobre els aspectes següents:  
a) Obtindre per via telemàtica o electrònica les dades pertinents que estiguen en poder de la Tresoreria General de la Seguretat Social, l'Agència Estatal de l'Administració Tributària i la conselleria competent en matèria d'hisenda.  
b) Consultar les dades en el sistema de verificació de dades de l'entitat i de la persona sol·licitant.  
4. Si no signa les autoritzacions anteriors, l'entitat haurà d'aportar la documentació acreditativa pertinent en el moment de la sol·licitud.  
  
5. Les dades de l'imprés de domiciliació bancària per a pagaments de la Generalitat.  
  
Article 10. Comissió tècnica  
Les sol·licituds seran estudiades per una comissió tècnica, nomenada per la persona titular de la direcció general competent en matèria de política lingüística, que, com a òrgan col·legiat, estarà formada pels membres següents:  
Presidència: titular de la subdirecció general competent en política lingüística.  
Secretaria: titular d'un servei de la direcció general competent en política lingüística.  
Vocals: dues persones especialistes del personal tècnic en promoció lingüística de la direcció general competent en matèria de política lingüística i una que represente la Federació Valenciana de Municipis i Províncies.  
En cas de produir-se alguna vacant o l'absència dels membres de la comissió, la persona titular de la direcció general competent en matèria de política lingüística nomenarà les i els suplents corresponents.  
  
Article 11. Ordenació, instrucció i resolució del procediment d'atorgament de les subvencions  
1. La gestió i instrucció del procediment correspon a la subdirecció general amb competències en política lingüística.  
2. La valoració de les sol·licituds seguirà els criteris i valoracions ponderades d'aquestes bases. La puntuació concretitzada de cada criteri s'establirà en la resolució de convocatòria corresponent d'acord amb l'article 166.h de la Llei 1/2015.  
3. Seguidament, en aplicació dels criteris establits i amb la valoració corresponent a totes les sol·licituds que hagen complit els requisits de la convocatòria, s'elaborarà una llista amb l'import de les ajudes concedides en cada opció.  
4. Atenent els criteris indicats, i tenint en compte el pressupost i la distribució disponible per a l'atorgament de les subvencions, la comissió tècnica elaborarà l'informe i la proposta pertinent. D'acord amb l'informe, l'òrgan instructor formularà la proposta de resolució a la persona titular de la direcció general competent en matèria de política lingüística.  
5. Vista la proposta, i d'acord amb la delegació de la facultat de resoldre efectuada per la disposició final primera d'aquestes bases, la persona titular de la direcció general competent en política lingüística resoldrà la concessió de les ajudes. La resolució serà publicada en el Diari Oficial de la Generalitat Valenciana, tal com disposen l'article 18 de la LGS i l'article 8.1.c de la Llei 19/2013, de 9 de desembre, de transparència, accés a la informació pública i bon govern.  
6. Si en el termini de sis mesos a partir de la finalització del termini de la presentació de les sol·licituds no hi ha una resolució expressa, aquesta s'entendrà desestimada.  
  
Article 12. Criteris de valoració i de determinació de la subvenció  
1. Criteris de valoració  
Els programes objecte de subvenció i els criteris de valoració ponderada són els següents:  
Programa A. Retolacions i senyalitzacions. En la convocatòria corresponent s'indicarà la quantitat màxima destinada a aquest programa i els criteris de puntuació. En tot cas, la quantitat màxima objecte de la subvenció en aquest programa no podrà superar el pressupost sol·licitat. Es valorarà l'import pressupostat, la quantitat de projectes de retolació i senyalització. (0-75 punts).  
Programa B. Cursos. En la convocatòria corresponent s'indicarà la quantitat màxima destinada a aquest programa i els criteris de puntuació. En tot cas, la quantitat màxima objecte de la subvenció en aquest programa no podrà superar el pressupost sol·licitat. Es valorarà l'import pressupostat, els honoraris del professorat, el nombre d'alumnes i d'hores lectives, el tipus del curs i el nombre de cursos. (0-30 punts).  
  
Programa C. Campanyes i accions de voluntariat lingüístic. En la convocatòria corresponent s'indicarà la quantitat màxima destinada a aquest programa i els criteris de puntuació. En tot cas, la quantitat màxima objecte de la subvenció en aquest programa no podrà superar el pressupost sol·licitat. Es valorarà el pressupost de l'activitat, el pla d'actuacions previstes, la incidència en la població, el nombre de persones implicades, el tipus de col·lectiu a qui s'adrecen les campanyes i el treball en col·laboració amb altres entitats. (0-30 punts).  
Programa D. Campanyes i accions d'acollida lingüística a persones nouvingudes. En la convocatòria corresponent s'indicarà la quantitat màxima destinada a aquest programa i els criteris de puntuació. En tot cas, la quantitat màxima objecte de la subvenció en aquest programa no podrà superar el pressupost sol·licitat. Es valorarà el pressupost de l'activitat, el pla d'actuacions previstes, la incidència en la població, el nombre de persones implicades, el tipus de col·lectiu a què s'adrecen les campanyes, el treball en col·laboració amb altres entitats i institucions. (0-30 punts).  
Programa E. Activitats culturals: organització de fires de llibres, campanyes de teatre o cinema i festivals de música en valencià. En la convocatòria corresponent s'indicarà la quantitat màxima destinada a aquest programa i els criteris de puntuació. En tot cas, la quantitat màxima objecte de la subvenció en aquest programa no podrà superar el pressupost sol·licitat. Es valorarà el pressupost de l'activitat, el pla d'actuacions previstes, la incidència en la població, el treball en col·laboració amb altres entitats i institucions i el tipus de col·lectiu a què s'adrecen les campanyes. (0-30 punts).  
Programa F. Accions, activitats i campanyes municipals de sensibilització i promoció de l'ús del valencià. En la convocatòria corresponent s'indicarà la quantitat màxima destinada a aquest programa i els criteris de puntuació. En tot cas, la quantitat màxima objecte de la subvenció en aquest programa no podrà superar el pressupost sol·licitat. Es valorarà el pressupost de l'activitat, el pla d'actuacions previstes, la incidència en la població, el treball en col·laboració amb altres entitats i institucions i el tipus de col·lectiu a què s'adrecen les campanyes. (0-30 punts).  
  
Programa G. Creació i funcionament d'oficines o serveis municipals de promoció de l'ús del valencià. En la convocatòria corresponent s'indicarà la quantitat màxima destinada a aquest programa i els criteris de puntuació. En tot cas, la quantitat màxima objecte de la subvenció en aquest programa no podrà superar el pressupost sol·licitat. Seran subvencionables els costos del personal adscrit a l'oficina o servei de promoció de l'ús del valencià, d'acord amb els criteris que indique la convocatòria corresponent. Es valorarà el personal tècnic del subgrup A1 o A2, o assimilat, en promoció lingüística, el lloc de treball del qual haurà de tindre unes característiques semblants a les que tenen els llocs corresponents en la Generalitat per a la mateixa funció i la programació d'activitats de l'oficina o servei. (0-120 punts).  
  
Programa H. Clàusules socials. Creació i foment d'un pla d'igualtat entre dones i hòmens; creació de llocs de treball per a persones amb un grau de discapacitat igual o superior al 33 %, a través de l'execució de les activitats objecte de la subvenció. En la convocatòria corresponent s'indicarà la quantitat màxima destinada a aquest programa i els criteris de puntuació. Es valorarà l'acreditació de la disposició del pla. (0-5 punts).  
Programa I. Ús del valencià en les xarxes socials de l'entitat municipal. En la convocatòria corresponent s'indicarà la quantitat màxima destinada a aquest programa i els criteris de puntuació. Es valorarà el funcionament del programa de difusió. (0-5 punts).  
Municipis de zona castellanoparlant: 0/2010 punts per programa.  
Nombre d'habitants del municipi: 0/2010 punts per programa.  
2. Procediment per a la determinació de la subvenció  
Per a calcular la subvenció de cada entitat es procedirà de la manera següent:  
a) En cada programa se sumaran els punts obtinguts.  
b) Es dividirà la quantitat de la dotació pressupostària de cada programa entre els punts, amb la qual cosa s'obtindrà el valor del punt.  
c) La subvenció concedida en cada programa serà la resultant de multiplicar els punts obtinguts pel valor del punt.  
d) La subvenció total a atorgar a cada entitat sol·licitant serà el resultat de sumar totes les quantitats parcials concedides a cada programa.  
Atenent els criteris indicats en la convocatòria corresponent i tenint en compte el nombre de sol·licituds presentades, la comissió tècnica elaborarà l'informe pertinent, en el qual es detallarà l'assignació econòmica atorgada a les sol·licituds presentades en cada un dels programes.  
  
D'acord amb l'informe, la subdirecció general competent en política lingüística, com a òrgan instructor, formularà la proposta de resolució a la direcció general competent.  
Vista la proposta, la persona titular de la direcció general competent en matèria de política lingüística, per delegació del conseller o consellera competent en matèria de política lingüística, resoldrà la concessió de la subvenció.  
La resolució es publicarà en el Diari Oficial de la Generalitat Valenciana, tal com disposen l'article 18 de la LGS i l'article 8.1.c de la Llei 19/2013, de 9 de desembre, de transparència, accés a la informació pública i bon govern.  
  
Article 13. Obligacions  
Les entitats beneficiàries de les subvencions tenen les obligacions següents:  
1. Les entitats beneficiàries de les ajudes, així com altres relacionades amb la realització i la justificació de les activitats subvencionades, s'han d'ajustar al que estableixen els articles 13 i 14 de la Llei general de subvencions.  
2. Totes les entitats beneficiàries de les subvencions han de justificar les despeses de les activitats subvencionades.  
3. Realitzar l'activitat que fonamenta la concessió de la subvenció.  
  
4. Acreditar la realització de l'activitat i el compliment dels requisits i les condicions que determinen la concessió de la subvenció.  
  
5. Les entitats beneficiàries han de comunicar a la conselleria concedent altres subvencions i ingressos o recursos que financen les activitats subvencionades.  
6. En les activitats que es realitzen amb el finançament d'aquesta convocatòria s'ha de fer constar la col·laboració de la conselleria concedent de la subvenció de la Generalitat i han d'adequar-se a la normativa lingüística oficial de l'Acadèmia Valenciana de la Llengua d'acord amb el que disposa l'article 5 de la Llei/1998, de 16 de setembre, de la Generalitat Valenciana, de creació de l'Acadèmia Valenciana de la Llengua; i l'article 13.n del Decret 155/2015, de 18 de setembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport (DOCV 7620, 22.09.2015).  
  
7. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció, en els casos establits en l'article 37 de la Llei general de subvencions i en l'article 172 de la Llei 1/2015 de la Generalitat.  
8. La submissió a les actuacions de control financer que corresponen a la Intervenció General, en relació amb les subvencions concedides, per a la qual cosa ha de disposar dels llibres, registres i documents degudament intervinguts, en els termes exigits per la legislació vigent.  
  
9. Coordinar les actuacions de promoció de l'ús del valencià, a través d'un pla d'avaluació d'objectius i resultats de les activitats, ajustat a les orientacions i directrius emanades de la conselleria competent en matèria de política lingüística, la qual podrà supervisar-les en qualsevol moment i convocar a reunions de treball els i les responsables de les oficines o serveis de promoció del valencià.  
10. Obligacions de les oficines o serveis de promoció del valencià:  
  
a) Fer-se càrrec del personal adscrit.  
b) Participar en l'organització i el finançament de les activitats assenyalades en el projecte.  
c) Fer-se càrrec de les despeses d'infraestructura, de manteniment, de material fungible i inventariable necessari.  
11. Estar al corrent en el compliment de l'obligació de retre els comptes anuals davant de la Sindicatura de Comptes. Queden exceptuats d'aquesta obligació els municipis que no pertanyen a la Comunitat Valenciana.  
L'incompliment de les obligacions anteriors serà causa de l'exigència de les responsabilitats o sancions corresponents segons la legislació vigent.  
  
Article 14. Finançament de les activitats i causes de reintegrament  
1. En aplicació dels articles 19.3 i 19.4 de la Llei general de subvencions, i de l'article 172 de la Llei 1/2015, de la Generalitat, tota alteració de les condicions tingudes en compte per a la concessió de la subvenció, i, en tot cas, l'obtenció concurrent de subvencions, ingressos o recursos podrà donar lloc a la modificació de la resolució de la concessió.  
  
2. L'import de les subvencions en cap cas no podrà ser de tal quantitat que, aïlladament o en concurrència amb subvencions d'altres administracions públiques, d'altres ens públics o privats o d'altres ingressos, supere el cost de l'activitat a realitzar per l'entitat beneficiària.  
  
3. En aplicació de l'article 37 de la Llei general de subvencions, també serà procedent el reintegrament en els casos següents:  
a) Obtenció de la subvenció havent falsejat les condicions ací requerides o havent amagat aquelles que haurien impedit la subvenció.  
  
b) Incompliment total o parcial de l'objectiu de l'activitat, o la falta d'adopció del comportament que fonamenta la concessió de la subvenció.  
c) Incompliment de l'obligació de justificació o la justificació insuficient, en els termes establits en l'article 30 de la Llei general de subvencions, i en les normes establides en aquesta convocatòria.  
d) Incompliment de l'obligació d'adoptar les mesures de difusió contingudes en l'apartat 4 de l'article 18 de la LGS, i en l'apartat c de l'article 12.  
e) Resistència, excusa, obstrucció o negativa a les actuacions de comprovació i control financer previstes en la legislació vigent, així com incompliment de les obligacions comptables, registrals o de conservació de documents quan d'això derive la impossibilitat de verificar la utilització donada als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.  
  
f) Incompliment de l'obligació de realitzar l'activitat subvencionada.  
  
Article 15. Forma de pagament i minoració  
1. La subvenció concedida es lliurarà d'una vegada, per transferència bancària, en presentar la documentació justificativa adequada de l'activitat per a la qual s'ha concedit la subvenció.  
2. En el cas de justificar despeses per un import que no supere la quantitat pressupostada, es procedirà a la minoració proporcional de les despeses efectivament justificades.  
  
Article 16. Gestió de la subvenció  
L'entitat beneficiària podrà subcontractar l'activitat objecte de la subvenció fins al 100 % d'aquesta, quan així s'especifique en la corresponent convocatòria d'ajudes, i en aquest cas caldrà ajustar-se al que disposa l'article 29 de la Llei 38/2003, de 17 de novembre, general de subvencions. Els beneficiaris hauran de complir la normativa que se'ls aplique en matèria de contractació pública.  
  
Article 17. Justificació de la subvenció  
1. El termini de presentació de la documentació justificativa s'indicarà en la convocatòria corresponent cada any. Si la justificació no es presenta en el termini indicat, s'entendrà que es renuncia a la subvenció i que la subvenció queda sense efecte.  
2. Per a justificar adequadament la subvenció cal presentar, degudament complimentat, el model de compte justificatiu que figurarà en l'annex de la convocatòria corresponent, en el qual ha de constar la signatura de la certificació/declaració responsable de la secretaria/intervenció, amb el vistiplau de la presidència de l'entitat local, sobre la veracitat de la informació i documentació justificativa. Així mateix, ha de constar la denominació de l'activitat, la partida pressupostària i la quantitat que efectivament s'ha pagat en cada una.  
  
A més de la documentació de caràcter general, caldrà:  
Programa A. Per a la retolació: fotografia model dels indicadors urbans, dels carrers i de les senyalitzacions interiors o del terme municipal; la relació de les llegendes subvencionades en la retolació, memòria explicativa i models de les rutes paisatgístiques, turístiques o històriques publicades.  
Programa B. Cursos: hores impartides, nivell o tipus de curs, nombre d'alumnes que han seguit el curs; preu/hora i import total dels honoraris del curs.  
Programes C, D i E. Memòria explicativa de les activitats realitzades a càrrec de la subvenció i l'impacte social (xifres d'assistents o participants en les activitats); mostra del material editat per a l'activitat.  
  
Programa F. Un exemplar dels programes, fulls publicitaris, fulls informatius divulgatius, llibres, cartells, etc., de l'activitat subvencionada.  
Programa G. Per a les oficines de promoció del valencià, a més de la documentació anterior corresponent, una memòria descriptiva de les activitats realitzades.  
Programa H. Per a l'acreditació de les clàusules socials, s'hauran d'adequar al que es preveu en el punt nové, Disposicions relatives a la incorporació de criteris socials en les convocatòries de subvencions i ajudes, de l'Acord de 27 de març de 2015, del Consell, pel qual s'estableixen directrius per a l'aplicació de clàusules de caràcter social en la contractació de l'Administració de la Generalitat i el seu sector públic, així com en matèria de subvencions de l'Administració de la Generalitat (DOCV 7498, 02.04.2015).  
Programa I. Per a l'ús del valencià en les xarxes socials: indicació i mostra.  
3. Si en la realització d'activitats subvencionades col·laboraren altres entitats, s'ha d'indicar quines són i la quantitat que hi ha aportat cada una.  
4. La justificació de les despeses no podrà ser inferior a la quantitat que figurava, com a pressupost, en la sol·licitud.  
  
Article 18. Règim d'infraccions i sancions  
El règim sancionador en la matèria regulada en aquesta ordre és l'establit en el títol IV de la LGS i en els articles del 173 al 177 de la Llei 1/2015, de 6 de febrer de la Generalitat.  
  
Article 19. Mètode de comprovació i pla de control  
1. La comprovació administrativa de la justificació documental de la subvenció concedida es farà mitjançant la revisió de la documentació que a aquest efecte s'ha establit en aquestes bases com d'aportació preceptiva per les empreses beneficiàries, per al pagament de la subvenció.  
  
2. La comprovació material de l'efectiva realització de l'activitat, existència de la condició o compliment de la finalitat, es durà a terme en els termes establits en el pla de control que s'elaborarà a tal efecte en els termes establits en l'article 169.3 de la Llei 1/2015, anteriorment esmentada.  
  
  
DISPOSICIÓ ADDICIONAL7  
  
Única  
L'ordre no té incidència pressupostària, en cada exercici pressupostari es tramitarà la convocatòria anual d'aquestes subvencions basant-se en l'import que arreplegue la Llei de pressupostos de la Generalitat per a l'exercici corresponent.  
  
  
DISPOSICIÓ DEROGATÒRIA   
  
Única  
Queden derogades totes les disposicions del mateix rang o d'un rang inferior que s'oposen al que estableix aquesta ordre.  
  
  
DISPOSICIONS FINALS  
  
Primera. Desplegament  
S'autoritza la persona titular de l'òrgan directiu competent en matèria de política lingüística a dictar les instruccions, a interpretar i a adoptar les mesures que considere convenients per a l'aplicació d'aquesta ordre, així com a la resolució de la concessió de les subvencions, per delegació del titular de la conselleria amb competències en matèria de política lingüística.  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 18 d'octubre de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI